जोधपुर. मां बनने का अहसास सबसे सुखद होता है। तीन दिन पहले उम्मेद अस्पताल में प्रतापनगर निवासी हिना ने चार बच्चों को जन्म दिया। सालों बाद शहर में किसी परिवार में एक साथ चार मासूमों की किलकारियां गूंजी। आखिर एक मां ने इन बच्चों को कैसे पाला होगा। ‘भास्कर’ ने शहर में ऐसे परिवार को ढूंढ़ा, जिनके यहां पांच साल पहले एक साथ चार बच्चे हुए थे। एक साथ चार बच्चों को पालना खुशनुमा तो था ही चुनौती भी थी। बच्चों की परवरिश के लिए ढाई साल तक तो उन्होंने जॉब तक छोड़ दी।
मिल्कमैन कॉलोनी की संजू। बीएड कॉलेज में टीचर। गली के लोग उन्हें चार बच्चों की मम्मी कहकर पुकारते हैं। चार बच्चों को एक साथ पालना कैसा होता है? इसके सवाल के साथ ही उनके चेहरे पर मुस्कान बिखर जाती हैं। वो पांच साल पहले (2008) की यादों में खो जाती है। बताती हैं- पहली बार ही मां बनी थीं। तीन लड़कियां और एक लड़का। एक रोता तो दूसरे को चुप कराती। दूसरे को चुप कराती तो तीसरा-चौथा रोने लगता।
किसे इधर सुलाए- किसे उधर सुलाए। बड़े होने के साथ तो यह संघर्ष और भी बढ़ गया। बच्चों को संभालना। छोटी-छोटी बातों के लिए एक साथ समझाना। बड़ा चुनौतीपूर्ण था। सास सरस्वती देवी और पति विजय बच्चों को अक्सर संभाल लेते थे। वे बताती हैं कि डिलीवरी के 25 दिन बाद वह जोधपुर आई थी। चार बच्चे होने से सबको साथ रखना आसान नहीं था। तीन महीने मायके में रहने के दौरान एक बेटी को अपनी सास सरस्वती देवी के पास ही रखा। अब चारों बच्चे पांच साल के हो चुके हैं। तीनों बेटियां एसपीएस में पढ़ती हैं। बेटा सेंट्रल एकेडमी में।
सुबह स्कूल भेजने के लिए घर में सभी ने अलग अलग काम बांट रखा है। दादी बच्चों के टिफिन बनाती है। पिता उठाते हैं। मां का काम उन्हें तैयार करना है। इसके बाद सभी को दूध, ब्रेक फास्ट। इसके बाद पिता सभी को बारी बारी उनके ऑटो के लिए छोड़ते हैं। इसके बाद खुद संजू अपने कॉलेज व बाद में विजय ऑफिस के लिए निकलते हैं। दोपहर में बच्चे आते हैं, तो दादी उन्हें संभालती है। इसके बाद मां घर पहुंचती है।
चारों बच्चों को दो घंटे सोने देते हैं। पांच बजे उठते है, उन्हें दूध दिया जाता है। इसके बाद पढ़ाई शुरू होती है। इसके बाद थोड़ा ब्रेक दिया जाता है। इसके बाद रात का खाना। वे बताती हैं कि बच्चों की अच्छी परवरिश के लिए ढाई साल तक उन्होंने जॉब छोड़ दिया। संयोग से डिलीवरी से पहले उम्मेद अस्पताल में संजू की मुलाकात हिना से हुई थी। जब वह किसी रिश्तेदार को देखने अस्पताल आई थी। उसे जब पता चला कि हिना के चार बच्चे हुए हैं।
हर दो घंटे से दूध पिलाना
डॉक्टर ने कहा था कि छह माह तक हर दो घंटे से चारों को दूध पिलाना जरूरी है। दूध पिलाने के लिए पूरी रात जागना पड़ता था। बच्चों का मंथली हेल्थ चैकअप करने वाले डॉ. प्रदीप जैन का कहना है कि मैं बच्चों को पिछले पांच साल से देख रहा हूं। परिवार ने हेल्थ से रिलेटेड कोई कमी नहीं रखी। पूरे दिन बच्चों के लिए दौड़धूप के बाद जब बच्चे ढाई साल के हो गए। तब संजू ने बीएड कॉलेज में पढ़ाने की जॉब दुबारा ज्वाइन की। पति विजय सरकारी कर्मचारी हैं।
hin_Deva hin_Deva hin_Deva hin_Deva hin_Deva hin_Deva hin_Deva